b"\n_START_ARTICLE_\nKuopion yliopiston ylioppilaskunta\n_START_PARAGRAPH_\nKuopion yliopiston ylioppilaskunta (KYY) oli toiminnassa vuosina 1972\xe2\x80\x932009. Ylioppilaskunnan nimi oli alkuvuosina Kuopion korkeakoulun ylioppilaskunta (Kukko). Ylioppilaskunnan virallinen vuosip\xc3\xa4iv\xc3\xa4 oli 19. syyskuuta._NEWLINE_Kuopion yliopiston ylioppilaskunta lakkasi Joensuun yliopiston ylioppilaskunnan (JoYY) ja emoyliopistojensa tavoin olemasta vuoden 2010 alussa, kun uusi It\xc3\xa4-Suomen yliopisto ja It\xc3\xa4-Suomen yliopiston ylioppilaskunta (ISYY) aloittivat virallisesti.\n_START_SECTION_\nToiminta\n_START_PARAGRAPH_\nYlioppilaskunnan ylin p\xc3\xa4\xc3\xa4t\xc3\xa4v\xc3\xa4 elin oli 25-j\xc3\xa4seninen edustajisto, joka valittiin parittomien vuosien marraskuun alussa pidett\xc3\xa4vin vaalein kaksivuotiskaudeksi. Edustajisto valitsi vuosittain hallituksen hoitamaan ylioppilaskunnan toimintaa. Ylioppilaskunnan hallituksessa oli puheenjohtajan lis\xc3\xa4ksi 5-8 j\xc3\xa4sent\xc3\xa4. Ylioppilaskunnan s\xc3\xa4\xc3\xa4nt\xc3\xb6jen mukaan hallituksessa tuli olla koulutuspoliittisista, sosiaalipoliittisista, kansainv\xc3\xa4lisist\xc3\xa4 ja vapaa-ajan asioista vastaavat j\xc3\xa4senet. Vuosittaisen toiminnan linjat ja talous m\xc3\xa4\xc3\xa4riteltiin toimintasuunnitelmassa ja talousarviossa, jotka edustajisto vahvistaa. KYY:ll\xc3\xa4 oli kymmenen ty\xc3\xb6ntekij\xc3\xa4\xc3\xa4 ja sen liikevaihto oli hiukan alle puoli miljoonaa euroa vuodessa._NEWLINE_Ylioppilaskunta julkaisi omaa lehte\xc3\xa4, Kuopion ylioppilaslehti Stimulusta. Ylioppilaskunta omisti KYY-yhti\xc3\xb6t Oy:n, joka aloitti toimintansa vuonna 2003 ja ajettiin alas 2007. Ylioppilaskunta valitsi vuosittain Uitettavan proffan, joka paljastettiin vapunaattona Kuopion torilla, jossa h\xc3\xa4net heitet\xc3\xa4\xc3\xa4n uimaan Velj'mies-patsaan altaaseen. Proffa on heitetty altaaseen vuodesta 1974._NEWLINE_Ylioppilaskunnan j\xc3\xa4senmaksu oli 109 euroa.\n_START_SECTION_\nTunnus ja merkit\n_START_PARAGRAPH_\nKuopion yliopiston ylioppilaskunnan v\xc3\xa4rit olivat musta ja savonkeltainen. V\xc3\xa4rit n\xc3\xa4kyv\xc3\xa4t ylioppilaskunnan virallisessa tunnuksessa, kunta- ja kunnianauhassa, p\xc3\xb6yt\xc3\xa4standaarissa ja lipuissa. Ylioppilaskunnan tunnus on punottu keltamustanauha, joka kulkee ylioppilaslakin kuvun valkoisen osan poikki. Nauhan saa osallistuttuaan sivistykseen vihkimiseen vapun aattona. Lakissa pidet\xc3\xa4\xc3\xa4n kuitenkin lyyraa. _NEWLINE_Ylioppilaskunnan lyhenteest\xc3\xa4 KYY:sta ylioppilaskunta on ottanut k\xc3\xa4\xc3\xa4rmeen merkikseen lippuihin ja ylioppilaskunnan kunniamerkkeihin. Ylioppilaskunnan merkkej\xc3\xa4 ovat kunnia-, ansio-, hallituksen- ja pienoismerkki. Ylioppilaskunnan lippuja ovat salkolippu, kulkuelippu ja is\xc3\xa4nn\xc3\xa4nviiri."